text: Slukkede selv brand
  22 oktober 2010 kl. 07.03
  En mand fra Hejnsvig reagerede hurtigt, da han opdagede at det brændte.
  Det var sandsynligvis en kortslutning i et fjernsyn, der i går satte ild til 1. salen af en landejendom i Hejnsvig ved Billund.
  Manden, der var alene hjemme, blev alarmeret af en røgalarm kl. 22 i går aftes. 
  Men i stedet for at skynde sig ud af huset, tog han resolut sin pulverslukker og styrtede op til soveværelset, hvor han fik stoppet en del af branden. 
  Herefter kom brandvæsenet og slukkede den resterende del af branden.
  Vagtchefen hos Sydøstjyllands Politi, Henrik Dam, siger dog, at trods mandens hurtigere reaktion, er soveværelset ikke længere anvendeligt.
  I dag skal teknikere fastslå den præcise årsag til branden.
  